প্রতিবাদ কীভাবে আন্দোলনে রূপ নিতে পারে তার দৃষ্টান্ত স্থাপিত হয়েছে। দুই বাসের রেষারেষির কারণে চাকায় পিষ্ট হয়ে সহপাঠীদের মৃত্যুর প্রতিবাদে শহীদ রমিজউদ্দিন স্কুল ও কলেজের শিক্ষার্থীরা প্রথমে সড়ক অবরোধ করে, পরে বিমানবন্দর সড়কে অবস্থান ধর্মঘট করে। ২৯ জুলাইয়ের পরে তাদের সে প্রতিবাদের ঢেউ রাজধানীর বিভিন্ন এলাকায় ছড়িয়ে পড়ে। এক সপ্তাহের মধ্যে তা বিস্তৃতি লাভ করে দেশের প্রত্যন্ত অঞ্চলে। রাজধানীতে শিক্ষার্থীদের প্রতিবাদ সমাবেশ রূপ নেয় গণআন্দোলনে। এমন কোনো স্কুল-কলেজে নেই যার শিক্ষার্থীরা এ আন্দোলনে শরিক হয়নি। মূলত ৩০ জুলাই থেকে শিক্ষার্থীদের আন্দোলন দানা বেঁধে ওঠে। এ আন্দোলন নতুন রূপে আবির্ভূত হয়। সহপাঠিদের হত্যার বিচারের পাশাপাশি শিক্ষার্থীরা নিরাপদ সড়ক নিশ্চিত করার দাবিতে সোচ্চার হয়ে ওঠে। সবচেয়ে লক্ষণীয় বিষয় হলো, সড়ককে নিরাপদ করতে হলে যে বিষয় বা আইনের প্রয়োগ নিশ্চিত করা জরুরি, শিক্ষার্থীরা স্ব-উদ্যোগে তা বাস্তবায়নে মাঠে নামে। ফলে তা শান্তিপূর্ণ এবং অহিংস আন্দোলনে রূপ নেয়।